Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: jogról szóló 1989. évi II. törvény 2. §-ának (2) bekezdését,
Paragraph Index: 233

1997. október 9-én a monori önkormányzat képviselője, a GYIVI nevelőszülői felügyelője, a Pest Megyei Közigazgatási Hivatal és a Népjóléti Minisztérium munkatársai egybehangzóan arra a megállapításra jutottak, hogy a gyermeket ki kell emelni a nevelőszülő gondozásából. A kialakult helyzetre való tekintettel, az intézeti gyámnak haladéktalanul intézkednie kellett, a nevelőszülőtől a gyermeket el kellett vinni. Az országgyűlési biztos megállapította, hogy mulasztást követett el a nevelőszülői felügyelő, évekig tűrte azt, hogy a nevelőszülőt nem tudja jó irányba befolyásolni. A megállapodás megkötése előtt kellett volna a nevelőszülő kötelezettségeit egyértelműen leszögezni, azt, hogy milyen feltételekkel maradhat nála a gyermek. Sérült a gyermek megfelelő testi, szellemi és erkölcsi fejlődéséhez szükséges védelemre és gondoskodásra való joga azzal, hogy a Pest Megyei Gyermek- és Ifjúságvédő Intézet kihelyezése előtt nem folytatott körültekintő eljárást, majd később a nevelőszülő felügyelője a megállapodásban foglalt kötelezettségek teljesítését nem ellenőrizte megfelelően, illetve nem érte el azok betartatását. A nevelőszülővel kötött megállapodás szerint joga és kötelessége volt, hogy felügyelje és segítse a nevelőszülőnél elhelyezett gyermek gondozását és nevelését. Sérült a panaszos által nevelt gyermek megfelelő testi, értelmi és erkölcsi fejlődéséhez való joga tekintettel a hosszú időre, ameddig a nevelőszülőnél nevelkedett.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes